b'\n_START_ARTICLE_\nGrofija Tripoli\n_START_SECTION_\nZgodovina\n_START_PARAGRAPH_\nZa\xc4\x8detki grofije segajo v leto 1102, ko je grof Rajmond IV. Toulu\xc5\xa1ki, eden od voditeljev Prvega kri\xc5\xbearskega pohoda, za\xc4\x8del dolgotrajno vojno z emirji Tripolija, ki so bili vazali kalifov Fatimidov iz Kaira. Postopoma je osvojil ve\xc4\x8dino njihovega ozemlja in nazadnje za\xc4\x8del oblegati sam Tripoli. Rajmond je leta 1105 umrl. Nasledil ga je mladoletni sin Alfonso-Jordan s sorodnikom Viljemom-Jordanom Cerdanskim kot regentom. Viljem-Jordan je Tripoli oblegal \xc5\xa1e naslednja \xc5\xa1tiri leta._NEWLINE_Takrat je pri\xc5\xa1el v Sveto de\xc5\xbeelo Rajmondov izvenzakonski sin Bertrand in se z jeruzalemskim kraljem Baldvinom I. dogovoril, da bosta vsak zase obdr\xc5\xbeala bodo\xc4\x8da osvojena ozemlja. Bertrand je \xc5\xbee naslednje leto osvojil Tripoli, Alfonso-Jordan pa je \xc5\xa1e isto leto umrl, tako da je Bertrand postal edini vladar._NEWLINE_Grofija Tripoli je bila vazalna dr\xc5\xbeava Jeruzalemskega kraljestva. V grofiji so imeli veliko avtonomije vitezi hospitalci, ki so leta 1142 dobili trdnjavo Krak des Chevaliers._NEWLINE_Grofiji je od leta 1152 do 1187 vladal grof Rajmond III. Tripolijski. Bil je pomembna osebnost, predvsem zaradi sorodstvenih zvez s kraljem (\xc5\xbeena Hodierna je bila h\xc4\x8di kralja Baldvina II. Jeruzalemskega), pa tudi zaradi svojega polo\xc5\xbeaja (preko svoje \xc5\xbeene je bil tudi knez Galileje). Dvakrat je bil celo regent Jeruzalemskega kraljestva: prvi\xc4\x8d v imenu mladega Baldvina IV. (1174-1177), drugi\xc4\x8d pa v imenu Baldvina V. (1185-1186). Bil je vodja lokalnega plemstva, ki je nasprotovalo povezovanju kralja Baldvina IV. s Courteneji, templjarji, Gujem Lousinjanskim in Rajnaldom Chatillonskim. Neuspe\xc5\xa1no se je boril za sklenitev miru s Saladinom, potem pa je, kot v posmeh, Saladin napadel ravno njegovo trdnjavo v Tiberiasu, kar je spro\xc5\xbeilo napad kri\xc5\xbearske vojske na Galilejo. Leta 1187 je pri\xc5\xa1lo do bitke pri Hattinu, v kateri so kri\xc5\xbearji do\xc5\xbeiveli katastrofalen poraz. Rajmond je bitko pre\xc5\xbeivel, a je kmalu zatem umrl._NEWLINE_Niz kri\xc5\xbearskih zmag, ki so sledile porazu pri Hattinu, je prepre\xc4\x8dil Saladinu takoj\xc5\xa1njo osvojitev grofije Tripoli. Po Rajmondovi smrti leta 1201 je Tripoli nasledil Bohemond IV. Antiohijski, drugi sin Bohemonda III. Antiohijskega. Grofija je postala personalna unija z Antiohijo (razen v treh letih od 1216 do 1219) vse do leta 1268, ko so Antiohijo osvojili mameluki._NEWLINE_Leta 1287 je tripolijski grof Bohemond VII. umrl. Njegova smrt je povzro\xc4\x8dila spor med njegovo naslednico, sestro Lucijo, in prebivalci, ki so zahtevali ve\xc4\x8dji vpliv Genove\xc5\xbeanov. Nazadnje so Lucija, Genove\xc5\xbeani in prebivalci sklenili sporazum, ki ni bil v\xc5\xa1e\xc4\x8d Bene\xc4\x8danom in \xc4\x8dastihlepnemu tripolijskemu \xc5\xbeupanu Bartolomeju Embriaku. \xc5\xbdupan je zato pozval na pomo\xc4\x8d mamelu\xc5\xa1kega sultana Kualavuna, ki je leta 1289 po obleganju mesto osvojil in Grofija Tripoli je od\xc5\xa1la v zgodovino.\n_START_SECTION_\nGospostvo Gibelet\n_START_PARAGRAPH_\nZemlji\xc5\xa1ko gospostvo Gibelet s sredi\xc5\xa1\xc4\x8dem v Biblosu je bilo last genovske dru\xc5\xbeine Gibeleta (ali Jebaila) Embriaca. Nekateri \xc4\x8dlani dru\xc5\xbeine so svoj priimek preimenovali v Ibelin. Gibeleti so bili vazali tripolijskega grofa, po propadu Tripolija pa vazali mamelukov. Njihov ju\xc5\xbeni sosed je bilo Gospostvo Bejrut v Jeruzalemskem kraljestvu.\n_START_SECTION_\nGospostvo Botroun\n_START_PARAGRAPH_\nGospostvo Botroun je obsegalo manj\xc5\xa1e ozemlje okrog gradu Batroun.'